Кральовство Югославия

**Кральовство Югославия**,  *Краљевина Југославија*,  *Kraljevina Jugoslavija*, бесѣдно ***Перва Югославия*** — держава  в сѣверозападной части Балканского полуострова, котра екзистовала в роках  de facto, а формално аж до року 1945, на територии теперѣшных Словении, Хорватии, Сербии, Чорной Горы, Боснии и Герцеговины ай Македонии.

## История

По поражцѣ и роспадѣ Австро-Мадярщины наслѣдком Первой свѣтовой войны взникло Кральовство Сербох, Хорватох и Словенцьох (1918–1929), котре вшак мало великы тяжкости и не годно было звладати конфликты интересох своих народностей. Хорваты хотѣли были федеративну штруктуру, котра бы зважала на рознородность традиций, тогды як Сербы были за унитарну державу, котра бы зъединила свое пестре обывательство в еден монолит. Конштитуция з року 1921 установила высокоцентрализовану державу под владов сербской династии Караджорджевичох, але тото не задоволило иншы народности.

Майже десять рокы тягли ся остры партийны зражкы, аж наконець, 6. януара 1929 краль Александер I. Караджорджевич зрушив конштитуцию, роспустив Скупщину, яко збыточных «посредникох меджи кральом и народом», а 3. октобра 1929 Кральовство Сербох, Хорватох и Словенцьох было прейменоване на Кральовство Югославия. 3. септембра 1931 краль даровав нову конштитуцию, котра установльовала неограничену владу монарха и двохкоморне Народне представительство, во выберанках до него могли ся зучастнити лем такы партии, што мали представительство по цѣлому кральовству. В року 1931 ку выберанкам была допущена лем една партия — Югославянска радикална селянска демокрация (од 1933 — Югославянска национална партия). Опозична Селянско-демократична коалиция 7. новембра 1932 прияла *Загребскы пунктуации* з домаганьом федерализации державы и гаранции ровноправности про вшиткы народности кральовства. 

Под выглашеным геслом «еден народ, еден краль, една держава», была кральовство роздѣлене на девять области (бановин), але их границѣ нароком перекройовали границѣ традичных историчных регионох, а тот единый народ — мали быти Югославы намѣсто Сербох, Хорватох и Словенцьох. Економичны проблемы были в даякой мѣрѣ звязаны з историчныма и народностныма. Сѣверны области были ориентованы на Австро-Мадярщину, а инде транспортны линии ай економика ся контроловала великыма европскыма державами; в резултатѣ мѣстны потребы нигда не были задоволены. Модернизация економикы ся ограничила переважно сѣвером, створивши глубокы регионалны роздѣлы в продуктивности и уровню живота. Ку зачатку войны, в року 1941 Югославия все ещи была бѣдным и переважно сельскым штатом, в котором понад 3/4 економично активного обывательства были затруднены в земледѣлствѣ. Уровень породности был едным з найвысшых в Европѣ, а уровень неграмотности во векшинѣ сельскых районох — понад 60 проценты. Ани една з проб примирити конфликты не помогла, аж покля ся в року 1939 лидеры Сербох и Хорватох не догварили створити окрему префектуру, котра злучовала хорватскы територии под едным органом влады з даяков мѣров автономии. Але зачавша ся война и окупация поклали конець Кральовству Югославия и не дозволили видѣти, ци было тото урегулованя достаточне.

## Жерела и одказы
* 
* **Путятин В. С.** ЮГОСЛАВИЯ //Большая российская энциклопедия. Том&nbsp;35. Москва, 2017,   Верзия: 2017. Одчитане: 21.02.2021 

## Референции

Катеґорія:Бывшы штаты